- 1 Juañ
- <
- 3
- >

3
1 ¡Tu guwíñ! ¡Jate mitsá atemajañ zʉnajañguxaga na “nají sukua giemi nibaldá” zʉñkaldeká katuashá! Akze, asukuákue kaldahamak na kaldá. Naldatshak Duwe Jesú iyapanazhánekuejañki jinak nasʉñ Jatetshi sukuakue kaldé kagajienazhé naldakí. Saldiñga netshi Jateki “me ne” kaksʉ́ñze nak.✡3.1 Jñ 1.12; 15.19,21; 16.3; Ga 4.6-7 2 Shuikuañ, au Jatetshi sukuakue giemi nek guáñkalde. Ne niuwizhíne sakí naldakualdixaki muldetua mu zʉñgisekuagá nogashá. Naldatshak ekí zʉñkué: Duwe Jesú mokue nagatshak zʉnake, aldéñ sakí ne nahamak naldakualdixa. Jinake naldakí. Atshak aldéñ naldi muldetua agatsahauxabe tuakualdixa nak.✡3.2 Jñ 17.24; Alm 8.29 3 Akna mieldeke ekí “Duwe janamé naldaldikue shakldá” zʉñneshi jiaktuwi kizhukake, aldéñ ni nauwa nusagatse axaldí agatsaldagálde izhogamakbe izhogakualdixa izhgakushi na, aldunaxa janshi ishkazguí, shanek agajué izhogakualdixa.✡3.3 2Kt 7.1; 2Pe 3.13-14 4 Ne, mieldeki sha atshál za izhukaki Jateja jian izhogakue guiyabak guaká atshagábaki, kutám za atshixa. Akze, sha atsháki Jateja guagamak atshagába, ijulduni mual atshá nuxa ne.✡3.4 1S 15.22-23; 1Jñ 5.17
5 Naldatshak ekí miñkué: Duwe Jesúki sha atshá zʉnguxal na kagik nakldane.✡3.5 Is 53.5-6,11; Jñ 1.29 Aldéñki ni nauwa sha atshagálde. 6 Akna mieldeke Duweldi izhoxal za nogakualdiake, sha atshalga noxañkaldáaldixa. Ekí ne, mieldeki sha atshalga noxaldiake, eñki Duwe “me ne” ni nauwa aksʉ́ñzega naldaldixa nakldá.✡3.6 Alm 6.1-2; 1Jñ 2.4; 5.18
7 Shui sukuakuañ, ni meja jalde shalda naldagálde nuxa namak ne mimajañgushazháldi: Mieldeke jian atshakuamak za atshiji kizhukakuañ guana, Jate zʉnatuñkaki Duwe jana janshizhe, jian izhogakuamak kizhuka naldakualdixa.✡3.7 Alm 2.13; 1Jñ 2.29 8 Ne, mieldeki sha atshál izhukaki jisétshiga naldaldixa. Jinake naldakí. Jiséki kasaxa zhinikga ekí sha atshál za izhoshi nagatuka nak. Akze, Jatetshi Asukuá Duwe Jesúki jisé sha zʉnatshishixa akiwatiyal guana kagik nakldane.✡3.8 Gn 3.15; Jñ 8.44; Eb 2.14 9 Akna Jateja aldunaxa abisajañ zʉnakukshi ají sukuakue zʉnaldekshanekuañki sha atshalga noxañkaldáaldixa. Akze, Jatek zhinikga abisajañ kukáñkalde, ajíkue zʉnaldekshiñga zʉnaldekshá guane nakna sha atshalga nogazhánazʉnaka.✡3.9 1Jñ 5.18 10 Ne, mieldeki jian atshakuamak atshál izhogazhéki Jatetshi sukua naldagálde. Ekíga na, mieldeki Duwe ipananekue izhgajañgual nogakí naldaldiake, ake, aiki Jatetshi sukua naldagálde naldaldixa. Ai zhinik na mieldeki namak giemi Jatetshi sukua ne, azhi mieldeki jisétshi nuxa ne tunazʉnaka nakldá.✡3.10 Jñ 8.44; 1Jñ 2.29; 4.7
Zhualduxa ajañguakue
11 Akze, ai múldigabaga na kasak Duwe Jesú mipangueni zhinik nukshi naxabinukaki ataba atabañ ajañgual za nogakue zʉñgatsé.✡3.11 Jñ 13.34; 1Jñ 4.21; 2Jñ 5 12 Ne, Kaiñja akaja aguldiyanamak nasʉñgaba izhguldiyakue zʉñgatsaldakí. Akze, Kaiñki jisé sha atshátshi sáñkaldatshi nalguamakga na, aldani giemi guaxa guanane. Aldéñki shane atshiji izhuka naldatshak, aldani zʉnake atshakuamak jian atshiji izhuka nalguakna ekí aldani guaxanane.✡3.12 Gn 4.4-8; Eb 11.4 13 Akna gajakuañ, Duwe iyapanazhánekuek ekibeñga miyaguldiyatshak, “¡jinák ekí naxajanká!” jañguabináldi.✡3.13 Jñ 15.18-19; 17.14
14 Akze, aldunaldiñki shuañkalde jana nuxa izhoxañkaldogué, Duwe kipanatshake aldunaxa abisajañ zʉnaldekshane. Sakí zhinik ekí kaldé zʉñkualdaka naldakí. Duwek zhinik zhuakaja nekaldekuañgabaki ajañgual kizhogák. Ne mieldeki zʉjañguagába izhukaki aldunaldi shuanega naldaldixa.✡3.14 Jñ 5.24; 13.35; 1Jñ 2.9-11 15 Ekíga na, mieldeki Duwe ipananekue aguldiyal nukaki, káguba guaxa atshixá zhuxañga atshixa. Guatshak ekí miñkué: Mieldeki káguba guaxa atshixaki Jateja aldunaxa abisajañ kukshazháne, ni izhoshiñga izhokshazhé.✡3.15 Mt 5.21-22; 1Jñ 4.20
16 Akze, Duwe Jesúki zʉnajañguiñgaba guñguakna zʉnekualdaldiamak, nauwitsaldí shuixaldiamak aldéñgaba aké guane. Ekí zhinik na sakí namak giemi zʉjañguakue zʉnatuñshá guane. Akna nasʉñ jiaga amakbeñga, e ipanáñkalde zhuakaja nekaldekuañgaba ajañguakue zʉñgatsé. Ekí aldéñ zʉnajañguanamak agatsaldi ajañguiñga na, ekue shaldaki sakí zʉñgatsexaldiake, azhi atshuake shuigakue jiaga naldaldiake, “amak ni atshaldikú” itshanakue zʉñgatsé.✡3.16 Jñ 3.16; 15.13; Ep 5.2,25; 1Jñ 4.9-11 17 Ne, mieldeki izhó guashi jika auxaga axaldé naldatshak, Duwek zhinik akaja neklde jika agajuezhi guaté tuatshak guañ jañguazháldi agaunegakí naldaldiake, ¿sakí shi Jate zʉjañguamakga zʉjañguxa naldaka na?✡3.17 Is 58.7; St 2.15-17 18 Akna, shuikuañ, egabá múldigabak za “majañguge nzhakú” negagába, namak giemi aldunaxa zhinik ajañgui, izhgaunexal kuiznoshí.✡3.18 Ez 33.31; 1Pe 1.22
19 Ekí izhogakualdiák zhinik na, “Jate namakldetshi naugamakga aldéñki namaklde natuñshanamak izhokuge shakldá” zʉñkualdaka. Ekí zhinik na zʉñzek náaldaki axaldakldazʉnaka.✡3.19 1Jñ 2.28 20 Azhi atshuake nauwijí aldunajañga “sha atshuge shakldá” zʉñmeyatshak jiaga axaldakldazʉnakaga. Jinake naldakí. Jatejañki auxaga akué naldi na, aldéñki sakí zʉñnegatuka guashiñki zhakaldakga akué kaldák.✡3.20 Sal 139; 1Kt 4.4; Eb 4.12-13
21 Shuikuañ, nauwijí aldunaja zʉñgatsé ne zʉñmeyakí naldaldiake, zʉñzek náaldaki Jate axaldakldazʉnaka.✡3.21 1Tm 1.19; Eb 10.22 22 Amak axaldashi, ji akshishakualdiák amak zʉñkatshaldixa. Jinake naldakí. Aldéñ atshakue guagamak axatshál noshi na, akldunamakgaba za axatshañkalduka nak.✡3.22 Jñ 9.31; 15.7; St 5.16; 1Jñ 5.14 23 Akze, atshakue guakáki jalde: Aiki “Jatetshi Asukuá Duwe Jesúki nazikuanamak shakldá” jañguakue. Aiga na, Duweja sakí atshakue zʉñmenamakga ataba atabañ ajañgual nogakue.✡3.23 Mt 22.37-40; Jñ 6.29; 13.34; 1Jñ 3.11; 4.21 24 Mieldeke Jateja atshakue guagamak axatshál nogakualdiakna, agajuezha naldakí aldéñldi izhogakualdixa, jiak aldéñ zhinik zʉnezhgajuekua naldakí nasʉñldi izhoxaldixa. Miya zhinik aldéñki amak nasʉñldi izhuka zʉñkualdaka naldakí. Aiki ají Alduna zʉñgenéñ zhinik nakldá.✡3.24 Jñ 14.23; 15.10; Alm 8.9; 1Jñ 4.13

- 1 Juañ
- <
- 3
- >

✡3:1 3.1 Jñ 1.12; 15.19,21; 16.3; Ga 4.6-7

✡3:2 3.2 Jñ 17.24; Alm 8.29

✡3:3 3.3 2Kt 7.1; 2Pe 3.13-14

✡3:4 3.4 1S 15.22-23; 1Jñ 5.17

✡3:5 3.5 Is 53.5-6,11; Jñ 1.29

✡3:6 3.6 Alm 6.1-2; 1Jñ 2.4; 5.18

✡3:7 3.7 Alm 2.13; 1Jñ 2.29

✡3:8 3.8 Gn 3.15; Jñ 8.44; Eb 2.14

✡3:9 3.9 1Jñ 5.18

✡3:10 3.10 Jñ 8.44; 1Jñ 2.29; 4.7

✡3:11 3.11 Jñ 13.34; 1Jñ 4.21; 2Jñ 5

✡3:12 3.12 Gn 4.4-8; Eb 11.4

✡3:13 3.13 Jñ 15.18-19; 17.14

✡3:14 3.14 Jñ 5.24; 13.35; 1Jñ 2.9-11

✡3:15 3.15 Mt 5.21-22; 1Jñ 4.20

✡3:16 3.16 Jñ 3.16; 15.13; Ep 5.2,25; 1Jñ 4.9-11

✡3:17 3.17 Is 58.7; St 2.15-17

✡3:18 3.18 Ez 33.31; 1Pe 1.22

✡3:19 3.19 1Jñ 2.28

✡3:20 3.20 Sal 139; 1Kt 4.4; Eb 4.12-13

✡3:21 3.21 1Tm 1.19; Eb 10.22

✡3:22 3.22 Jñ 9.31; 15.7; St 5.16; 1Jñ 5.14

✡3:23 3.23 Mt 22.37-40; Jñ 6.29; 13.34; 1Jñ 3.11; 4.21

✡3:24 3.24 Jñ 14.23; 15.10; Alm 8.9; 1Jñ 4.13

© 2015 WBT